google/wiki40b huggingface dataset:
Bueskyting under Europalekene 2019

Bueskyting under Europalekene 2019 ble arrangert i Olympic Sports Complex i Minsk fra 21. til 27. juni. 128 utøvere fra 42 nasjoner deltok i åtte øvelser, fordelt på fem øvelser med rekurvbue og tre øvelser med trinsebue.
Ådring

Ådring er en maleteknikk innen faget dekorasjonsmaling. Teknikken går ut på å male et mønster som likner et naturlig tre; treets årringer fremheves. Vanligvis maler man på vanlige, billige treslag som furu og gran, og det malte sluttresultat likner edle treslag som eik, ask, bjørk eller importert materiale som nøttetre og mahogny.

Historie

De eldste kjente eksempler på ådring er funnet på 4 000 år gamle egyptiske sarkofager. Teknikken kom til Sverige ved innredning av kirker i middelalderen. I barokken omkring år 1700 ble mahognyimitasjoner utbredt over hele landet, og på 1800-tallet ble ådring svært vanlig både i Sverige og Norge. Særlig var eikeimitasjonene vanlige på slutten av 1800-tallet.
Ådring var særlig utbredt i Norge og Sverige i siste halvdel av 1800-tallet. Teknikken ble brukt på møbler og interiørdetaljer som dører, trapper, gulv og gerikter omkring dører og vinduer. På denne tiden var ådring en teknikk alle profesjonelle malere måtte kunne.
I dag mestres ådring kun av håndverkere som har spesialisert seg innen antikvariske malerteknikker. Teknikken er nødvendig når antikvariske bygninger skal restaureres og vedlikeholdes.

Fremstilling

Ådringsmønsteret tar utgangspunkt i anatomien til ulike treslag, og tremønsteret som vert skapt ved tangential- , radialsnitt eller skjering av finér. Mønsteret bør også tilpasses vanlige dimensjoner på planker.
Ådringsmønsteret males med ulike spesialpensler på en grunning i lysere farge.
Enkelte dekorasjonsmalere har utviklet mønsteret til fri ådring, uavhengig av farge og utseende til kjent treslag.
Peder Menzen Darre

Peder Mentzen Darre (født 1633, død 1688) var sogneprest i Gildeskål fra 1675.
Sirkulær økonomi

Norsk veikart for sirkulær økonomi

Ekspertutvalget for grønn konkurransekraft  ble utnevnt av Solberg-regjeringen for å gi anbefalinger om hvordan Norge skal tilnærme seg sirkulærøkonomi og det grønne skiftet. Arbeidet med veikartet ble gjennomført med en arbeidsgruppe bestående av Norsk Gjenvinning, Vesar og Avfall Norge. Avfall Norges sirkulære utvalg fungerte som referansegruppe. En rekke bransjeaktører bidro med innspill i arbeidet. Veikartet ble levert til ekspertutvalget i juni 2016.
Lucas Ferreira de Araújo

Idrettskarriere

Ferreira deltok ved Verdensmesterskapet i boccia 2014 i Beijing, der han kom på 39.-plass individuelt. Brasil kom her på 2.-plass i lagkonkurransen i klassen BC1/2. 
Ved Parapanamerikanske leker 2015 i Torino vant Brasil lagkonkurransen i klassen BC1/2, og han kom også på 4.-plass individuelt, etter at han tapte bronsefinalen 5-6 for argentinske Sebastián Gonzales.
Hamitabat gasskraftverk

Hamitabat gasskraftverk er et varmekraftverk i området Kirklareli i det nordvestre Tyrkia. Det har en installert produksjonskapasitet på 1.200 MW, fordelt på 2 blokker med 4+2 gassturbiner, levert av ABB. ANlegget har tørr-kjøling. 
Anlegget ble påbegynt omkring 1984 og stod ferdig i 1989. Brenselkilden er naturgass. Operatør er energiselskapet Hamitabat Elektrik Üretim AS.  Anlegget skal utvides i henhold til en avtale som Alstom vant i desember 2005.
Gymnastikksal

En gymnastikksal (i dagligtale også gymsal) er et rom beregnet på kroppsøving eller gymnastikk, spesielt på skoler.
En gymnastikksal i Eggemoen leir fra 1954 ble fredet i 2004.
Regnskog

Regnskog er et terrestrisk økosystem (biom) som i hovedsak består av skog og grønne planter som jevnlig mottar (minimum 200 dager i året) mye nedbør, minst 1 200 mm årlig. Regnskogfondet hevder at regnskogen gir liv til 260 millioner mennesker og kanskje så mye som 80 prosent av landjordas dyre- og plantearter. De to hovedtypene med regnskog er tropisk regnskog og temperert regnskog. Den siste typen omfatter blant annet boreal regnskog, som også finnes i begrenset omfang i Norge, blant annet langs kysten av Rogaland, Trøndelag og det sørlige Nordland.

Montan regnskog og tåkeskog

Montan regnskog dannes i høyereliggende tropiske og subtropiske områder (typisk i fjellsider og lignende), der fuktigheten er høy nok. Montane regnskoger er ofte sammenhengende med tropiske regnskoger og danner som oftest en naturlig avslutning på disse, typisk i fjellsider som ligger mellom 900 og 3 800 moh. Ofte er montan regnskog også synonym med tåkeskog, men tåkeskog kan også dannes i temperert regnskog, som Los Tilos på La Palma (Kanariøyene). Montan regnskog er gjerne rik på lianer, epifytter, bregner, moser og lignende.
Eksempler på montan regnskog finner man blant annet i Ny-Guineahøylandet på Ny-Guinea.

Temperert regnskog

Temperert regnskog er skog med konstant høy fuktighet og består typisk av løvskog eller barskog. I vestvendte kystnære områder med oseanisk temperert klima, der vanndamp fra havet presses opp over kystnære fjell, vil det ofte dannes regnskog. I tempererte områder med konstant høy luftfuktighet kalles slik skog, som gjerne er urørt og har fått utvikle seg naturlig under bestemte forhold over svært lang tid, for temperert regnskog. Den årlige nedbørsmengden ligger gjerne omkring 1 200–3 000 mm og er jevnt fordelt gjennom året. Selv om nedbørsmengden er mindre enn i tropisk regnskog, opprettholdes fuktigheten fordi fordampningene er mindre på grunn av lavere temperaturer. Tåke er derfor vanlig. Biomassen i temperert regnskog kan dessuten være større enn i tropisk regnskog.
I temperert regnskog er temperaturen og oksygeninnholdet i jorden for lav til at nedbryterne klarer å bryte ned alt ikke-levende organisk materiale (detritus) som skapes årlig. Derfor vil det oppstå myr og opphopning av humus i jorden. Dette fører i annen omgang til at pH-verdien faller og jorden forsures. På den måten setter klimaet både direkte (via nedbøren) og indirekte (via jordbunnsforholdene) vilkårene for plantevekst. Dette gjør de temperert regnskogene til unike biotoper med ekstra stort biologisk mangfold.

Boreal regnskog

Boreal regnskog er en type temperert regnskog som domineres av fuktig kystgranskog, med et betydelig mangfold av lavarter. Slik regnskog finnes langs kysten av Trøndelag (fra Agdenes) og nordover til de sørlige delene av Nordland (til Rana). Det finnes imidlertid også temperert regnskog langs kysten fra Stavanger-området og nordover, men denne domineres i større grad av temperert lauvskog. Per 2006 var kun 41 km² av et totalareal på cirka 770 km² temperert kystregnskog vedtatt vernet.
Virgin Books

Virgin Books er et britisk forlag. 90% er eid av Random House og 10% av Virgin Enterprises.
Virgin etablerte et forlag i slutten av 1970-årene. I 1980-årene kjøpte det opp flere selskaper, inkludert WH Allen som er godt kjent blant fans av TV-serien Doctor Who for merkenavnet Target Books. Virgin Books ble gjort til en del av WH Allen i 1989 og i 1991 ble selskapet omdøpt til Virgin Publishing Ltd.
Virgin Publishings første suksess var bokserien New Adventures basert på Doctor Who. Den bestod av romaner som fortsatte der TV-serien slapp da den ble lagt ned i 1989. Virgin ga ut denne serien fra 1991 til 1997. I perioden 1992–98 ga selskapet også ut flere referansebøker om serien.
Forlaget er også kjent for sine faktabøker, om blant annet forretning, helse og livsstil, musikk, film og biografier. Richard Bransons selvbiografi Losing My Virginity fra 1998 var en bestselger. I 2008 ble Robert H Franks The Economic Naturalist en suksess.
Virging Books har også gitt ut erotisk litteratur, inkludert seriene Black Lace, Nexus, Idol og Sapphire.
Anders Fryxell

Familie

Fryxell var gift med sin kusine Juliana f. Lagergren.  Blant deres barn var forfatteren Eva Fryxell.
Kragerøfjorden

Kragerøfjorden er en fjord i Kragerø kommune i Telemark. Den er hovedinnseilingslei inn mot Kragerø by. Fjorden har innløp mellom Vestre Rauane og Sjursholmane og strekker seg cirka 6 kilometer nordvestover mot Kragerø og Tåtøy. Vestover fra Tåtøy fortsetter fjorden videre som Kilsfjorden, og nordøstover som Bærøyfjorden.
Pyrolyse

Pyrolyse (av  gresk pyro- og -lyse) (andre navn er destruktiv/destruerende destillasjon, (for-) koksing, trekullbrenning og tørrdestillasjon) er spalting av sammensatte, fortrinnsvis faste organiske, kjemiske forbindelser til nye produkter ved hjelp av oppvarming uten tilgang på luft (oksygen). Produktene er vanligvis lysgass, vandige destillater, pyrolyseolje, tjære og koks/trekull. Prosessen kan foregå isolert, men er vanligvis en del av en annen termokjemisk prosess som forbrenning eller forgassing.

Terminologi

Termene destruktiv/destruerende destillasjon, (for-) koksing, pyrolyse, trekullbrenning og tørrdestillasjon betegner samme termokjemiske prosess. Selv om de brukes om hverandre indikerer de ofte forskjeller i råstoff, ønsket produkt og om prosessen er enkeltstående eller en delprosess.

Industrielle prosesser

I ei tjæremile utvinnes tjære fra tyri og trekull blir igjen i mila. Ved trekullbrenning vektlegges produksjon av trekull framfor tjære. Forkoksing av kull brukes i industrien for fremstilling av lysgass og koks i form av fast, tett nyttekoks (sinders) eller løsere alminnelig fyringskoks. Petrokjemiske primærprodukter, som etylen og propylen, lages ved termisk spalting i en petrokjemisk cracker. Aktivkull fremstilles ved pyrolyse av trevirke og annet ikke-fossilt organisk materiale.
George Sand

Liv og virke

Sand var datter av Sophie-Victoire-Antoinette Delaborde og Maurice Dupin, en høytstående militær. På farssiden var hun tippoldebarnet til kong August II av Polen og beslektet med Ludvig XVI av Frankrike. Hun ble født i Paris, men vokste opp hos sin bestemor Aurore de Saxe. Bestemoren bodde på eiendommen sin Nohant, som ligger i Berry-regionen. I 1822 giftet hun seg med baron Casimir Dudevant (1795–1871) og de fikk to barn: Maurice (født 1823) og Solange (født 1828). I 1835 ble ekteparet offisielt skilt, men George hadde i praksis levd separert fra mannen siden 1831.

Paris

Sand forlot sin mann og Nohant for å ta med seg sitt yngste barn, datteren Solange, til Paris. Der begynte  hun å skrive. Hennes første roman, Indiana, hadde hun allerede fullført på Nohant. Det var også på denne tiden hun begynte å kle seg som en mann. Hun fant ut at det både var mer økonomisk og mer praktisk å kjøpe herreklær.
Mens hun var bosatt i Paris rammet pesten byen og da særlig de fattige strøkene. Alle i Georges omgangskrets overlevde, selv om de ikke tok noen forholdsregler.

Pseudonymet George Sand

Hennes første novelle, «Rose Et Blanche» (1831), ble skrevet i samarbeid med forfatteren og bibliotekaren Jules Sandeau, som også var inspirasjonen til Sand-navnet. Da George senere skrev en ny bok, ville ikke Jules Sandeau gi den ut under sitt navn, fordi han ikke hadde hatt noe med den å gjøre. Sand-navnet derimot, hadde blitt populært. Hun beholdt etternavnet og fikk sitt eget fornavn, George, som hun valgte ettersom det på gresk betyr «bonde» og dette minnet henne om bøndene fra Berrichon, der hun kom fra. George Sand ble markedsført som en bror, fetter eller fjernere slektning av Jules Sandeau.

Forhold

Hun hadde forhold til Alfred de Musset (sommeren 1833–mars 1834) og Frédéric Chopin (1838–1847).  Hun forlot Chopin kort tid før han døde av tuberkulose.
Sand hadde et tett vennskap til skuespillerinnen Marie Dorval og det gikk rykter om at de hadde et lesbisk forhold. Sand ble advart mot Dorvals dårlige innflytelse og rykte og Sand ble tilsvarende advart mot Dorval.

Vinter på Mallorca

Sammen med Chopin reiste hun til Mallorca, der hun skrev boken En vinter på Mallorca og Chopin komponerte Regndråpspreludiet. Opprinnelig skulle hun reise med sine to barn fordi sønnen, Maurice, hadde revmatisme og ikke tålte de harde vintrene i Paris, men Chopin overbeviste henne om at klimaet ville gjøre godt for hans dårlige helse og at han burde dra istedenfor Maurice. Chopins egen helse ble derimot stadig dårligere og Sand forteller i sine memoarer om episoder der hun kom hjem og fant ham ved pianoet, klokken ti om morgenen, med bustete hår mens han stirret tomt fremfor seg og påsto at han så spøkelser.
Sand døde i 1876, 72 år gammel. Hun er begravet på den lille kirkegården ved Nohant.
Arendal bibliotek

Arendal bibliotek er Arendal kommunes folkebibliotek, og er et av landets eldste offentlige bibliotek.
Arendal bibliotek har røtter tilbake til 1832, da institusjonen ble etablert som et kombinert bibliotek, arkiv og museum under navnet Arendal Skoles offentlige Bibliotech og Musæum. Biblioteket ble utskilt som egen institusjon i 1907 etter krav fra staten. Museumsdelen eksisterer i dag under navnet Aust-Agder kulturhistoriske senter.
I 1941 fikk biblioteket eget bygning i Nygata, hvor det holdt til helt fram til 1998. Da flyttet biblioteket til gassverktomta ved Arendal torv, ved siden av tunnelen ut av sentrum. Byggingen startet 1995 etter en lang lokaliseringsdebatt. Arendal hadde lenge hatt sterkt behov for nytt bibliotek, da det blant annet var plaget av for liten plass, vannlekkasjer i taket, og mangel på handikapptilpasning. Kommunesammenslåingen i 1992 førte til at saken igjen kom på dagsordenen. Det nye biblioteket ble innviet 7. mai 1998, da Arendal by feiret 275-årsjubileum. Bygningen er tegnet av arkitekt Einar Myraker i Arendal.
Arendal bibliotek kaller seg «Oasen i sentrum». Arendal bibliotek fikk en radikal økning av besøket etter at det nye bygget kom, opp mot 300 000 besøk årlig. Foran biblioteket står skulpturen «Torso» av Kristian Blystad. Den er av grovhugget diabas, og står på lys glatt granittsokkel. Den ble innkjøpt av Arendal kommune i forbindelse med byggingen av biblioteket. Ved kongebesøket i 2000 var biblioteket et av stoppestedene.
Planta Centro kraftverk

Planta Centro kraftverk er et varmekraftverk i Venezuela. Det har en installert produksjonskapasitet på 2 000 MW, fordelt på 5 like store blokker a 400 MW. Anlegget ble påbegynt omkring 1979, og stod ferdig i 1985. Brenselkilden er fyringsolje og naturgass.
Dette er det største varmekraftverket i Sør-Amerika målt etter installert effekt.
Santa Catalina (Uruguay)

Transport

Ruta 2 forbinder Santa Catalina med Nueva Palmira.
Bergskorpion

Utbredelse

Den er i Norden utbredt i Norge og Finland. I Norge finnes den langs kysten og litt inn i landet, i sør, nordover til omtrent Trøndelag. I Europa er utbredelse noe uklar, men den er funnet Polen og Tyskland .
Wuzhi

Wuzhi (kinesisk: 武陟县; pinyin: Wǔzhì Xiàn) er et fylke i provinsen Henan i Folkerepublikken Kina. Det ligger under byprefekturet Jiaozuo.
Fylket hadde 630 632 innbyggere i 1999.

Kulturminner

I landsbyen Qinchang 秦厂村 i fylket Wuzhi begynner Folkeseierkanalen, det første større byggeprosjektet for irrigasjon foretatt etter grunnleggelsen av Folkerepublikken Kina.
Zona Central (Rio de Janeiro)

Zona Central er en av de fire geografiske sonene som Rio de Janeiro er delt inn i. Denne sonen er byens historiske, administrative og økonomiske sentrum. Den har gjennomgått en stor ansiktsløftning siden 1990-tallet.
Zona Central har en rekke turistattraksjoner, blant annet palasset Paço Imperial, plassen Cinelândia med Theatro Municipal, akvedukten Carioca-akvedukten, trikken O Bondinho bohembydelen Santa Teresa og ei rekke kirker og museer. Havneområdet er også i ferd med å bygges om og gjøres til et viktig sentrum for Sommer-OL 2016.
Boogie Bill

«Boogie Bill» er en norsk sang. Melodi og tekst ble skrevet av Petter Hurlen. Den var ett av bidragene til Melodi Grand Prix 1979, den norske uttagingen til Eurovision Song Contest 1979 i Jerusalem i Israel.
Sangen ble framført på norsk av Ingrid Elisabeth Johansen. Den endte på en fjerdeplass med 17 poeng.
Fenrisulven

Beskrivelse

Fenrisulven er en diger ulv, sønn av Loke og Angerboda, fra den norrøne mytologien. Den har to søsken, Hel og Midgardsormen, og to halvsøsken, Nare og Vale.
Da Fenrisulven skulle bindes, prøvde de først med lenken Løding, men denne holdt ikke. Deretter prøvde de med lenken Drome, som var dobbelt så kraftig. Det gikk like dårlig. 
Da sendte Odin Skirne til noen dverger i Svartalvheimen for å få dem til å smi en lenke som var sterk nok. Lenken Gleipne ble skapt av seks ting som ingen kan finne: fiskens åndedrett, kvinneskjegg, fuglens spytt, fjellets røtter, lyden av kattepoter og bjørnens sener. Derfor finnes ikke disse tingene den dag i dag. Gleipne var tynn og myk som et silkesnøre, men sterkere enn alle andre lenker. 
Nok en gang måtte æsene lure Fenris. De lokket ulven med seg ut på den lille øya Lyngve i sjøen Åmsvartne, og sa at dersom han ikke greide å ødelegge denne lenken, var han så svak at æsene ikke hadde noen grunn til å frykte ham, og de ville i så fall slippe ham fri. Fenris hadde mistanke om at de forsøkte å lure ham, og krevde at noen holdt hånden i kjeften hans, som pant. Bare Ty torde dette. Han la høyrehånden i kjeften til Fenris. Fenris forsøkte å riste seg løs, men lenken ble bare strammere, og slitnet ikke. Slik mistet Ty armen sin.
Fenris glefset etter dem, men da stakk de et sverd inn i kjeften hans, med spissen opp slik at han ikke kunne bite. Siklet hans ble til elven Vån. Det sies at når Ragnarok begynner, kommer Fenrisulven seg løs. 
Da vil Fenrisulven sluke Odin hel, og deretter dreper Vidar (sønnen  til Odin) ulven, ved å sette foten i ulvens underkjeve. Med begge hender griper han overkjeven på ulven og sliter munnen i stykker.

Andre opplysninger

I Dronning Maud Land i Antarktis ligger fjellkjeden Fenriskjeften. Den høyeste toppen heter Ulvetanna (2931 moh.).
Petter Smart

Petter Smart er en fiktiv figur i Andeby-universet.
Petter Smarts første inntreden i tegneserien om Donald Duck var i en Carl Barks-historie fra 1952. Siden den gang har Petter Smart vært med i mang en historie om Donald og Skrue McDuck, og både hjulpet Skrue med en av oppfinnelsene sine, men også nærpå ruinert ham.
En av de største bragdene til Petter Smart må nok ha vært da han i historien Jul i Blakkegaten hjalp Skrue med å få tilbake pengene sine etter at de hadde forsvunnet i en hule under Pengebingen. Det var i denne sammenhengen at Lille Hjelper så dagens lys, og siden har vært en trofast medhjelper og følgesvenn til Petter Smart. (Dette er vel å merke etter Don Rosas versjon)
I forskjellige historier har det stått om at Skrue som ung kjente Petter Smarts farfar (Julius Smart, fyrbøter på Skrues båt) og at Petter Smarts far (Fulton Smart) var med på de første Hakkespettene. Petter Smart har en nevø som heter Newton.
Hans originale navn var Goggen Skrueløs før han senere ble omdøpt til Petter Smart.
Markus Ringberg

Spillerkarrieren

Ringberg startet sin aktive spillerkarriere med andredivisjonsfotball som midtstopper i IFK Hässleholm etter å ha spilt ungdomsfotball i Ifö/Bromölla IF. Etter denne perioden ble han plukket opp av GAIS som da spilte i førstedivisjon, men han fikk kun åtte kamper i 1996–sesongen før han forlot klubben til fordel for Olofströms IF i divisjonen under. 
Etter et par år gikk Ringberg til Mjällby AIF i Superettan hvor treneren flyttet han opp fra midtstopperposisjon til angrep, noe som resulterte i 35 mål på to sesonger i henholdsvis 2000 og 2001. Dette gjorde at han ble lagt merke til av utenlandske klubber som Vålerenga, Molde, Sandefjord og Sheffield United FC.

Fredrikstad FK

Ringberg valgte i 2002 til slutt Fredrikstad, og var med på å hjelpe klubben som da spilte i andredivisjon, opp til Tippeligaen på to sesonger. I debutsesongen for FFK skårte han 30 mål og delte toppskårertittelen sammen med angrepskollega Lars Petter Hansen.
Mens han spilte i Fredrikstad ble han i 1. divisjon 2003 toppscorer med 16 mål og senere kåret til årets spiller i 1. divisjon av spillerforeningen NISO. Han ble også toppskårer i Fredrikstad i deres første sesong i Tippeligaen med elleve mål hvor han også spilte alle kampene og bar kapteinsbindet. I 2005 slet klubben i motgang og han og spisskollegaene fikk kritikk av den nye hovedtreneren Egil Olsen. Dette førte til at Ringberg hadde uoverensstemmelser med Olsen.

Hamarkameratene

Hamarkameratene la inn et bud på 1,6 millioner kroner i juli etter det påfølgende bråket i Fredrikstad, og den 15. juli 2005 ble Ringberg presentert som HamKam–spiller til store protester fra Fredrikstad-supporterne på grunn av hans betydelige rolle i fremgangsperioden. I HamKam og Tippeligaen 2005 fikk Ringberg til et samspill med Espen Olsen som resulterte i mange mål i høstsesongen og som berget plassen for Hamarlaget. Debutkampen kom for øvrig borte mot Vålerenga den 23. juli 2005.
Året etter i Tippeligaen 2006 endte med nedrykk for HamKam, og Ringberg skårte bare fire mål på samtlige kamper. I Adeccoligaen 2007 fikk Ringberg kapteinsbindet av Arne Erlandsen, og med enkelte kamper fra sentral midtbaneposisjon skårte han ti mål, noe som hjalp klubben opp igjen til Tippeligaen.
I Tippeligaen 2008 gikk det noe tyngre for Ringberg, men som fra en sentral midtbaneposisjon likevel skåret fire mål. Sesongen for HamKam sin del endte med nedrykk og indirekte kritikk ble rettet mot Ringberg fra flere hold når det gjaldt tempoproblemer. Ringberg mistet også kapteinsbindet til fordel for Vegar Bjerke under sesongoppkjøringen vinteren 2009, men fikk likevel tittelen visekaptein.

Trenerkarriere

Han har tidligere vært hjelpetrener for G16-kretslaget i Østfold, og trener for juniorlaget til Fredrikstad FK. I 2011 starter Fredrikstad FK et "gatelag", der personer med rusproblemer skulle få et tilbud. Ringberg var tidlig med på prosjektet, og trenet laget blant annet sammen med Lars Petter Hansen. I 2013 tok Ringberg over Mysen IF, der han har ansvaret for A-laget og juniorlaget til klubben.
Lampang (provins)

Geografi og natur

Lampang ligger rundt elvedalen til elven Mae Nam Wang, og har fjellrekker i nord-sør-retning både øst og vest for dalen. Det er ingen naturlige, større innsjøer, men demningen Kiu Lom danner et større reservoar 40 km nord for byen Lampang. 
Nasjonalparkene Doi Luang, Chae Son og Doi Khuntan ligger i vestfjellene, mens Wiang Kosai ligger i den østlige fjellkjeden. Det er tropisk regnskog og fjellskog i provinsen. Det er også et nasjonalt senter for forskning, utvikling og vern av elefantoppdrett 30 km vest for provinshovedstaden.

Samferdsel og økonomi

Riksvei 1 fra Chang rai går sørover gjennom hele provinsen, og ender i Bangkok. Det er regional flyplass i Lampang, og både riksvei 11 og jernbanen mellom Bangkok og Chiang Mai går gjennom provinsen. 
De viktigste næringsveiene er jord- og skogbruk og turisme. Rundt Lampang ligger to mye besøkte templer: Wat Phra That Lampang Luang, og Wat Phra Kaew Bon Tao.
Ringvaart kraftverk

Ringvaart kraftverk (Centrale Ringvaart) er et kraftverk med kombinert gass- og oljedrift ved Gent i Flandern i Belgia. Det har en installert produksjonskapasitet på 359 MW fordelt på 1+1 turbin. Anlegget ble ferdig i 1998. Brenselstypen er naturgass og olje.
Pseudoathyreus

Utseende

Gjerne middelsstore (5-20 millimeter), korte og brede, blanke, høyt hvelvede skarabider. Kroppen er kledt med fine, oppstående hår. På farge er de ofte gul- eller rødaktige. Hodet er stort og bredt, kjevene (mandiblene) nokså store, gjerne med tenner som peker i flere retninger. Pronotum har to lengdekjøler, i alle fall i den bakerste delen. Dekkvingene er korte og brede, rundede, med markerte punktrader. Beina er ganske kraftige, leggene på forbeina gjerne med fire store, butte tenner.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Slekten er utbredt i Afrika og Sørøst-Asia